《立秋日湘舍熊生所居斸地得剑长三尺六寸熊生》
宋代·黄彦平

野人斸地得神兵，铲采埋光三尺半。
念求款识推甲乙，櫑具连环既芜漫。
里闾只从曾高说，栋宇未随儿子换。
迄今要自二百年，前此怪藏那得算。
秋风是日来阊阖，利器乘时思击断。
肯论口腹车鱼间，未露文章斗牛畔。
良工拂拭劳三浴，志士提携思一旦。
张雷博识固自佳，贾郭弃诞还可欢。
北岩华阴土性弱，颜色暂时供把玩。
不如一洗青海水，径斩长鲸为万段。

作者简介：宋洪州分宁人，字季岑，号次山。黄庭坚族子。徽宗宣和间进士。钦宗靖康初，坐与李纲善贬官。高宗建炎初仕至吏部郎中，出提点荆湖南路刑狱，旋主管亳州明道宫。南渡后数上札子论事，多所建白，其论赏罚一疏，持论尤为平允。有《三余集》。